Asetuksen (ETY) N:o 4056/86 23 artiklan 3 kohdan mukainen komission ilmoitus asiasta IV/MAR/36.253 - P& O Stena Line (98/C 39/06)

(ETA:n kannalta merkityksellinen teksti)

1. Laivayhtiöt The Peninsular and Oriental Steam Navigation Company ("P& O") ja Stena Line Limited ("Stena") jättivät komissiolle 31. lokakuuta 1996 asetuksen (ETY) 4056/86 12 artiklan 1 kohdan nojalla MAR-lomakkeen mukaisesti hakemuksen, jossa ne pyytävät puuttumattomuustodistusta perustamissopimuksen 85 artiklan 1 kohdan mukaan, tai vaihtoehtoisesti poikkeuslupaa 85 artiklan 3 kohdan mukaan ehdotetulle yhteisyritykselle, jolla yhdistetään niiden lauttaliikennetoiminnot Englannin kanaalin lyhyillä reiteillä ja Belgian salmissa.

2. Komissio julkaisi 13. maaliskuuta 1997 Euroopan yhteisöjen virallisessa lehdessä asetuksen (ETY) 4056/86 12 artiklan 2 kohdan mukaisen tiivistelmän hakemuksesta ja kehotti kaikkia niitä, joita asia koskee, esittämään huomautuksensa 30 päivän kuluessa (1).

3. Ennen asetuksen (ETY) 4056/86 12 artiklan 3 kohdassa säädetyn 90 päivän määräajan päättymistä komissio ilmoitti osapuolille 10. kesäkuuta 1997, että on vakavia epäilyjä siitä, voidaanko 85 artiklan 3 kohtaa soveltaa kyseiseen sopimukseen (2).

4. Komissio aikoo tehdä päätöksen, jonka mukaan osapuolten ehdotettu yhteisyritys rikkoo 85 artiklan 1 kohdan määräyksiä, mutta siihen voidaan soveltaa 85 artiklan 3 kohdan mukaista poikkeusta.

5. Kirjeessä, jossa komissio ilmoitti vakavista epäilyksistä, se ilmaisi huolensa yhteisyrityksen myötä mahdollisesti syntyvistä kahden myyjän duopolimarkkinoista, jotka voisivat edistää yhteisyrityksen ja Eurotunnelin samankaltaista toimintaa matkustajaliikenteessä Englannin kanaalin lyhyillä reiteillä. Tutkittuaan tarkasti sopimusta ja sen vaikutusta markkinoihin, joille ei voida odottaa tulevan uusia kilpailijoita, komissio katsoo, että vaikka markkinat keskittyvät voimakkaasti yhteisyrityksen syntymisen jälkeen, ja vaikka yhteisyrityksen ja Eurotunnelin markkinaosuudet ovat molemmille merkittäviä ja samankaltaisia, kapasiteettirajoitusten puuttuminen ainakin lyhyellä ja keskipitkällä aikavälillä sekä erilaiset kustannusrakenteet varmistavat sen, että yhteisyrityksen ja Eurotunnelin voidaan kohtuudella olettaa kilpailevan keskenään. Komission mielestä yhteisyritys ei tämän vuoksi synnyttäisi duopolimarkkinoita. Sopimuksen ei siis voida katsoa antavan osapuolille mahdollisuutta kilpailun poistamiseen. Markkinoiden kehitystä ei voida kuitenkaan varmuudella ennustaa verovapaan myynnin poistuttua vuonna 1999.

6. Anglo/mannermaan rahtiliikenteen markkinoiden osalta komissio katsoo, että sopimus ei anna osapuolille mahdollisuutta kilpailun poistamiseen, koska muut toimijat tuovat markkinoille riittävästi kilpailua, ja että muut edellytykset 85 artiklan 3 kohdan mukaiselle poikkeukselle täyttyvät.

7. Kirjeessä, jossa komissio ilmoitti vakavista epäilyksistä, se ilmaisi huolensa siitä, että yhteisyritys vaikuttaa mahdollisesti kilpailukäyttäytymiseen muilla markkina-alueilla, joilla emoyhtiöt kilpailevat. Tämä voisi ilmetä monenlaisen yhteistyön kautta, kuten esimerkiksi yhteisen markkinoinnin. Asian huolellisen tutkimisen jälkeen voidaan todeta, että käytettävissä olevien tietojen mukaan kanaalin lyhyiden reittien hinnat rajoittavat läntisen kanaalin ja Pohjanmeren matkustajaliikenteen hinnoittelua, mutta ei päinvastoin. Kilpailu kanaalin lyhyillä reiteillä tekee näin ollen tyhjiksi osapuolten pyrkimykset yhteensovittaa käyttäytymistään toisilla markkina-alueilla. Osapuolten yhteistyö ei todennäköisesti vaikuta niiden toimintaan läntisessä kanaalissa ja Pohjanmerellä. Irlannin merellä osapuolet kilpailevat suoraan vai ns. pohjoisella käytävällä (Northern Corridor). Kun otetaan huomioon pohjoisen käytävän vähäinen valtioiden välinen liikenne ja sen vähäinen osuus kokonaisliikenteestä, voidaan todeta, että jäsenvaltioiden väliseen kauppaan ei kohdistu havaittavaa vaikutusta.

8. Komissio katsoo, että koska verovapaan myynnin lopettamisen vaikutuksia ei tarkasti tiedetä, poikkeusluvan voimassaoloaika on rajoitettava kolmeksi vuodeksi sopimuksen täytäntöönpanon päivämäärästä.

9. Komissio ei aio liittää poikkeuslupaan ehtoja tai velvoitteita.

10. Ennen päätöksen tekemistä komissio pyytää asetuksen (ETY) 4056/86 23 artiklan 3 kohdan mukaisesti kaikkia niitä, joita asia koskee, lähettämään huomautuksensa 30 päivän kuluessa tämän ilmoituksen julkaisemisesta viitteellä IV/MAR/36.253 varustettuna osoitteeseen:

Euroopan komissio

Kilpailun pääosasto (PO IV)

Osasto IV/D2

Rue de la Loi/Wetstraat 200

B-1049 Bruxelles/Brussel.

Telekopio: (32-2) 296 98 12

Internet: Charles.Williams@dg4.cec.be

(1) EYVL C 80, 13.3.1997, s. 3.

(2) Katso 11. kesäkuuta 1997 päivätty lehdistötiedote IP/97/511.